Manowar
Manowar on Ameerika heavy ja power metal'i bänd New Yorgi osariigist Auburnist ning asutati 1980. aastal. Joey DeMaio töötas pürotehnikuna Black Sabbathi juures, kus kohtus kitarrist Ross "The Boss" Friedmaniga, kes mängis Shakin Streetis. Hiljem kohtusid nad laulja Eric Adamsi ja trummar Donnie Hamzikiga ning asutasid Manowari, millest sai ebatavalist eepilist muusikat viljelev bänd. 1982. aastal salvestas Manowar debüütalbumi "Battle Hymns", mis sisaldas muu hulgas lugusid "Dark Avenger", "Metal Daze" ja "Manowar". Ansambli teine album "Into Glory Ride" ilmus järgmisel aastal ja sellel astus üles ka uus trummar Scott Columbus. Kolmas album, mis salvestati ja pandi kokku kõigest kuue päevaga, sai nimeks "Hail to England". Järgnesid albumid "Sign of the Hammer", "Fighting the World", "Kings of Metal", "The Triumph of Steel", "Louder Than Hell", kontsertplaadid "Hell on Wheels", "Hell on Stage" ja "Warriors of the World" ning singel "Dawn of Battle". 1984. aastal jõudis Manowar Guinnessi rekordite raamatusse kui maailma kõige valjem bänd. 1992. aastal tuuri "The Triumph of Steel" ajal ületas ansambel ka oma vana tulemuse. Viimased Manowari salvestised on laulud "King of Kings" ja "The Ascension", mis ilmusid 2005. aastal ansambli viimasel DVD-l "Hell on Earth Part IV". Uus singel pidi ilmuma 27. veebruaril 2006 ning sisaldama 10-minutilist lugu "Sons of Odin" ja loo "King of Kings" uussalvestist, kuid singlit pole siiani välja antud. Sellest pole olnud juttu isegi mitte bändi ametlikul kodulehel. Ansambli uue albumi salvestamine lükkus edasi kitarrist Karl Logani mootorrattaõnnetuse tõttu. Album pidi ilmuma 3. aprillil 2006.